মানবসম্পদবিকাশমন্ত্রক
পরীক্ষা পে চর্চার প্রস্তুতি হিসাবে ২৩ জানুয়ারি একটি অঙ্কন প্রতিযোগিতার আয়োজন করা হয়েছে: ডাঃ সুভাষ সরকার
কলকাতা, ১৭ জানুয়ারি, ২০২৩
কেন্দ্রীয় শিক্ষা প্রতিমন্ত্রী ডাঃ সুভাষ সরকার কলকাতায় আজ এক সাংবাদিক সম্মেলনে জানিয়েছেন, ষষ্ঠ পরীক্ষা পে চর্চার প্রস্তুতির অঙ্গ হিসাবে ২৩ জানুয়ারি সমস্ত কেন্দ্রীয় বিদ্যালয়গুলিতে একটি অঙ্কন প্রতিযোগিতার আয়োজন করা হয়েছে। প্রেস ক্লাবে সাংবাদিকদের সঙ্গে মতবিনিময়ের সময় ডাঃ সরকার জানান, প্রতি বছর মাধ্যমিক ও উচ্চ মাধ্যমিক পরীক্ষার্থীদের সঙ্গে প্রধানমন্ত্রী শ্রী নরেন্দ্র মোদী গুরুত্বপূর্ণ আলোচনা করেন। এই অনুষ্ঠানটি বিভিন্ন প্ল্যাটফর্মে লাইভ স্ট্রিমিং – এর মাধ্যমে সর্বত্র সম্প্রচারিত হয়।
প্রধানমন্ত্রী শ্রী নরেন্দ্র মোদীর নেতৃত্বে এক্সাম ওয়ারিয়র বা পরীক্ষা যোদ্ধাদের বৃহৎ আন্দোলন – পরীক্ষা পে চর্চা আগামী ২৭ জানুয়ারি অনুষ্ঠিত হবে। মন্ত্রী জানান, এই কর্মসূচির প্রস্তুতির অঙ্গ হিসাবে আগামী ২৩ জানুয়ারি ৫০০টি কেন্দ্রীয় বিদ্যালয়ে একটি অঙ্কন প্রতিযোগিতার আয়োজন করা হয়েছে। এই প্রতিযোগিতায় পশ্চিমবঙ্গের বিভিন্ন কেন্দ্রীয় বিদ্যালয়, কেন্দ্রীয় মধ্য শিক্ষা পর্ষদ ও পশ্চিমবঙ্গ মধ্য শিক্ষা পর্ষদের বিদ্যালয়ের ছাত্রছাত্রীরা অংশ নেবেন। প্রত্যেক বিদ্যালয়ের ১০০ জন ছাত্রছাত্রী প্রতিযোগিতায় যোগদান করবে।
অঙ্কন প্রতিযোগিতায় যে বিষয়গুলির উপর ছাত্রছাত্রীরা তাদের সৃজনশীল প্রতিভার সাক্ষ্য বহন করবে, সেগুলি হ’ল – পরীক্ষার প্রস্তুতির সময় অবকাশ নেওয়ার বিভিন্ন পদ্ধতি; পরীক্ষার সময় তোমার ভাবনা; প্রযুক্তি আমাদের মহান শিক্ষক; ২৪ ঘন্টা সময়ে তোমার নিজস্ব সময় সারণী প্রস্তুত; তোমার প্রিয় খেলা; যোদ্ধা হও, চিন্তা করো না; তোমার প্রিয় উৎসবের একটি চিত্র তুলে ধরো; যোগের বিভিন্ন প্রদর্শন এবং ভবিষ্যৎ নিয়ে তোমার ভাবনাচিন্তা।
মন্ত্রী আরও বলেন, এই প্রতিযোগিতায় জেলা সদরে থাকা কেন্দ্রীয় বিদ্যালয়গুলি মূল কেন্দ্র হিসাবে কাজ করবে এবং প্রতিযোগিতার সমন্বয়কের দায়িত্বে থাকবেন সংশ্লিষ্ট কেন্দ্রীয় বিদ্যালয়ের প্রধান শিক্ষক । ঐ কেন্দ্রীয় বিদ্যালয় জেলার অন্যান্য কেন্দ্রীয় বিদ্যালয়, জওহর নবোদয় বিদ্যালয়, রাজ্য শিক্ষা পর্ষদের এবং কেন্দ্রীয় মধ্য শিক্ষা পর্ষদের বিদ্যালয়গুলির সঙ্গে সমন্বয়ের কাজ করবে।
ডাঃ সরকার এই প্রতিযোগিতায় ছাত্রছাত্রীদের বিপুল সংখ্যায় অংশগ্রহণের আহ্বান জানান। এর মধ্য দিয়ে আগামী পরীক্ষা পে চর্চা সম্পর্কে সচেতনতা গড়ে উঠবে। অঙ্কন প্রতিযোগিতায় ছাত্রছাত্রীরা খোলা মনে তাদের ভাবনাচিন্তা প্রকাশ করতে পারবে। এই ধরনের প্রতিযোগিতা পরীক্ষার্থীদের মানসিক চাপ কমাতে যেমন সাহায্য করবে, পাশাপাশি সৃজনশীল ও সুকুমারমতি মননের বিকাশ ঘটাবে। মন্ত্রী আরও বলেন, প্রধানমন্ত্রী শ্রী নরেন্দ্র মোদীর দূরদর্শী নেতৃত্বে ২০১৮ সালের ১৬ ফেব্রুয়ারি প্রথম পরীক্ষা পে চর্চা অনুষ্ঠিত হয়। দ্বিতীয় পরীক্ষা পে চর্চা ২০১৯ সালের ২৯ জানুয়ারি এবং তৃতীয় পরীক্ষা পে চর্চা ২০২০’র ২০ জানুয়ারি অনুষ্ঠিত হয়। দ্বিতীয় পর্বে বিদ্যালয়ের ছাত্রছাত্রীদের পাশাপাশি কলেজের ছাত্রছাত্রীরাও অংশগ্রহণ করেছিল। তবে, কোভিড অতিমারীর কারণে চতুর্থ পরীক্ষা পে চর্চা এবং পঞ্চম পরীক্ষা পে চর্চা অনলাইনের মাধ্যমে আয়োজন করা হয়। এই দুটি কর্মসূচি যথাক্রমে ২০২১ সালের ৭ এপ্রিল এবং ২০২২ সালের পয়লা এপ্রিল অনুষ্ঠিত হয়।
দেশ কোভিড-১৯ মহামারীর সংক্রমণ থেকে মুক্ত হওয়ায় পরীক্ষাগুলি এখন অফলাইনে নেওয়া হচ্ছে। এই আবহে এবারের পরীক্ষা পে চর্চা নতুন দিল্লির তালকাটোরা স্টেডিয়ামে ২৭ জানুয়ারি অনুষ্ঠিত হবে। পড়ুয়া, শিক্ষক-শিক্ষিকা এবং অভিভাবক-অভিভাবিকাদের এই অনুষ্ঠানের সরাসরি সম্প্রচার দেখার আহ্বান জানান ডাঃ সরকার। তিনি বলেন, প্রতিটি শিশু যাতে তার প্রতিভা বিকাশে উৎসাহিত হয়, তার জন্য এমন এক পরিবেশ গড়ে তুলতে হবে, যেখানে ছাত্রছাত্রী, বাবা-মা, শিক্ষক-শিক্ষিকা এবং সমাজ একযোগে কাজ করবে। প্রধানমন্ত্রীর এক্সাম ওয়ারিয়র বা পরীক্ষা যোদ্ধা পুস্তকটি সর্বাধিক বিক্রিত অর্থাৎ বেস্ট সেলারের স্বীকৃতি পেয়েছে।
PG/CB/SB
(Visitor Counter : 65